《西行抵端州同崔计部黄宪副郭茂才话别》
明代·卢龙云

风雨长途黯不开，可堪新别故乡来。江头薄暮聊停舸，客里逢君漫举杯。

秉烛剧谈消永夜，推篷暝色落荒台。交亲怅念分携处，却苦津人解缆催。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。